**Tiltak for å utjevne sosiale forskjeller i utdanning**

I et arbeidsmarked som hele tiden er i endring vil det alltid være høy etterspørsel på godt kvalifisert fagkompetanse. Et område i arbeidslivet som alltid vil ha høy etterspørsel uavhengig av tilstander er de typiske yrkesfagene. Yrkesfag på videregående utdanner morgendagens fagarbeidere og det er ingen hemmelighet at dette er et utdanningsløp som sliter med få søkere og lav gjennomføringsgrad. Dette kan skyldes fagenes sosiale status og usikre framtidsutsikter. Nord-Odal Arbeiderparti har som overordnet mål å utjevne samfunnets forskjeller. Da er det viktig at vi utjevner de sosiale ulikhetene mellom høyt utdannende og faglærte mennesker i samfunnet. Et tiltak for å utjevne disse forskjellene er å likestille disse utdanningsløpene i større grad enn i dag.

**Nord-Odal Arbeiderparti vil:**

* Øke status for yrkesfag
* Øke lærlingtilskuddet
* Tilrettelegge for mer praktisk gjennomføring av undervisningen både i yrkesfaglige og i studieforberedende utdanningsprogram
* Vurdere om det i større grad kan åpnes for at fagbrev/svennebrev kan gi adgang til relevante høyere utdanningsprogrammer

**Vedtatt oversendt årsmøtet i Hedmark Ap**